AAV กำไรจ่อเทกออฟ!
เริ่มเห็นสัญญาณการฟื้นตัวของ AAV จากรายได้รวมในไตรมาสนี้อยู่ที่ 4,892 ล้านบาท เพิ่มขึ้น 969% จากช่วงเดียวกันของปีก่อน
เริ่มเห็นสัญญาณการฟื้นตัวของ AAV จากรายได้รวมในไตรมาสนี้อยู่ที่ 4,892 ล้านบาท เพิ่มขึ้น 969% จากช่วงเดียวกันของปีก่อน
4 ธ.ค. 2565

คุณค่าบริษัท
บริษัท เอเชีย เอวิเอชั่น จำกัด (มหาชน) หรือ AAV เป็นสายการบินต้นทุนต่ำที่ก่อนหน้านี้ทำกำไรได้ค่อนข้างต่ำ เนื่องจากต้องแข่งขันด้านราคา ครั้นมาเจอวิกฤตโควิดทุบซ้ำ ยิ่งไปกันใหญ่ ทำให้ผลประกอบการในช่วง 2 ปีที่ผ่านมาเละเทะ ปี 2563 มีรายได้รวม 16,260 ล้านบาท ขาดทุน 4,764 ล้านบาท ส่วนปี 2564 รายได้รวมลดเหลือ 4,558 ล้านบาท ขาดทุนเพิ่มเป็น 6,647 ล้านบาท
โอเค…แม้ในไตรมาส 3/2565 มีตัวเลขขาดทุน 4,050 ล้านบาท เพิ่มขึ้นจากช่วงเดียวกันของปีก่อนที่มีขาดทุน 2,098 ล้านบาท และงวด 9 เดือนแรกมีตัวเลขขาดทุน 11,144 ล้านบาท เพิ่มขึ้นจากช่วงเดียวกันของปีก่อนที่ขาดทุน 5,654 ล้านบาท
แต่เริ่มเห็นสัญญาณการฟื้นตัวของ AAV จากรายได้รวมในไตรมาสนี้อยู่ที่ 4,892 ล้านบาท เพิ่มขึ้น 969% จากช่วงเดียวกันของปีก่อน และเพิ่มขึ้น 76% เทียบกับไตรมาสก่อน จากแนวโน้มการท่องเที่ยวที่ฟื้นตัวต่อเนื่อง โดยในไตรมาสนี้มีการขนผู้โดยสาร 2.75 ล้านคน เพิ่มขึ้น 3,354% ให้บริการที่นั่งรวม 3.16 ล้านที่นั่ง เพิ่มขึ้น 2,263% และมีอัตราขนส่งผู้โดยสารอยู่ที่ 87% ซึ่งสูงที่สุดนับตั้งแต่ไตรมาสที่ 1/2562
ขณะที่ งวด 9 เดือนแรกปี 2565 มีรายได้รวมอยู่ที่ 9,503 ล้านบาท เพิ่มขึ้น 229% จากช่วงเดียวกันของปีก่อน โดยมีการขนผู้โดยสาร 5.89 ล้านคน เพิ่มขึ้น 231% ให้บริการที่นั่งรวม 7.38 ล้านที่นั่ง เพิ่มขึ้น 164% และมีอัตราขนส่งผู้โดยสารอยู่ที่ 80%
ส่วนช่วงไตรมาส 4/2565 น่าจะเห็นการฟื้นตัวได้ต่อ เนื่องจากเป็นฤดูกาลท่องเที่ยว ประกอบกับได้ทยอยเปิดเส้นทางบินใหม่เพิ่มเติม ได้แก่ กรุงเทพฯ (ดอนเมือง)-ฟุกุโอกะ / เชียงใหม่-ฮานอย (เวียดนาม) และเชียงใหม่-ไทเป (ไต้หวัน) ซึ่งได้รับการตอบรับที่ดี อีกทั้งยังได้ปรับขึ้นค่าธรรมเนียมน้ำมัน (Fuel surcharge) ประมาณ 200-250 บาทต่อที่นั่ง ในเส้นทางบินในประเทศเพื่อสะท้อนราคาน้ำมันที่ปรับตัวสูงขึ้นด้วย
โดยในปีนี้ AAV ยังคงเป้าหมายขนส่งผู้โดยสารจำนวน 10 ล้านราย ขณะที่การท่องเที่ยวแห่งประเทศไทย (ททท.) ประเมินตัวเลขนักท่องเที่ยวในปีนี้ไว้ที่ 10 ล้านคน ส่วนในปี 2566 เบื้องต้น ททท.ประเมินว่าจะมีนักท่องเที่ยวที่ 18 ล้านคน โดยอยู่บนเงื่อนไขที่จีนเปิดประเทศตั้งแต่หลังไตรมาส 1/2566 เป็นต้นไป ในลักษณะทยอยเปิดทีละเมือง
ทำให้ AAV คาดหวังว่าในปี 2566 ผลประกอบการมีโอกาสจะพลิกกลับมามีกำไรได้อีกครั้ง
ด้านบล.คิงส์ฟอร์ด คาดผลประกอบการช่วงไตรมาส 4/2565 ของ AAV จะพลิกมาทำกำไร มีปัจจัยหนุนจากธุรกิจการบินที่ฟื้นตัวต่อเนื่องในช่วงฤดูท่องเที่ยว ประกอบกับประเทศจีนลดจำนวนวันกักตัวผู้เดินทางเข้าประเทศ และยกเลิกมาตรการ Circuit Breaker สำหรับเที่ยวบินผู้โดยสารเส้นทางระหว่างประเทศที่เดินทางเข้าจีน
นอกจากนี้ มีการปรับขึ้นค่าโดยสารอีก 20-25% จากการบวกเพิ่มค่าธรรมเนียมน้ำมันเส้นทางบินในประเทศ และปัจจัยหนุนจากค่าเงินบาทกลับมาแข็งค่า โดยทุก ๆ 1 บาทที่แข็งค่าขึ้น จะทำให้ AAV มีกำไรจากอัตราแลกเปลี่ยน 1,000 ล้านบาท
สำหรับการประเมินมูลค่า (Valuation) หุ้น AAV ในส่วนของ P/BV ปัจจุบันคำนวณไม่ได้เนื่องจากผลการดำเนินงานขาดทุนสุทธิ ขณะที่ P/E ตลาดโดยรวมอยู่ที่ระดับ 17.52 เท่า ส่วน P/BV ของหุ้น AAV อยู่ที่ระดับ 7.47 เท่า ถือว่าสูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.59 เท่า
…
รายชื่อผู้ถือหุ้นใหญ่
รายชื่อกรรมการ